C 152/192
MT
Il-Ġurnal Uffiċjali tal-Unjoni Ewropea
6.4.2022
Opinjoni tal-Kumitat Ekonomiku u Soċjali Ewropew dwar “Proposta għal Regolament tal-Parlament Ewropew u tal-Kunsill li jemenda r-Regolamenti (UE) 2018/841 fir-rigward tal-kamp ta’ applikazzjoni, is-simplifikazzjoni tar-regoli tal-konformità, l-istabbiliment tal-miri tal-Istati Membri għall-2030 u l-impenn għall-kisba kollettiva tan-newtralità klimatika sal-2035 fis-settur tal-użu tal-art, tal-forestrija u tal-agrikoltura, u (UE) 2018/1999 fir-rigward tat-titjib fil-monitoraġġ, fir-rapportar, fit-traċċar tal-progress u fir-rieżami” [COM(2021) 554 final] (2022/C 152/32)
Relatur: Anastasis YIAPANIS
Konsultazzjoni
Parlament Ewropew, 13.9.2021 Kunsill, 17.9.2021
Bażi legali
Artikoli 304 u 192 (1) tat-Trattat dwar il-Funzjonament tal-Unjoni Ewropea
Sezzjoni kompetenti
Sezzjoni għall-Agrikoltura, l-Iżvilupp Rurali u l-Ambjent
Adottata fis-sezzjoni
25.11.2021
Adottata fil-plenarja
8.12.2021
Sessjoni plenarja Nru
565
Riżultat tal-votazzjoni (favur/kontra/astensjonijiet)
145/1/3
1.
Konklużjonijiet u rakkomandazzjonijiet 1.1.
Il-KESE huwa involut ħafna fil-ġlieda kontra t-tibdil fil-klima u jaqbel bis-sħiħ li hemm bżonn li jiġu introdotti azzjonijiet effettivi u immedjati.
Huwa meħtieġ sforz konġunt kemm minn entitajiet pubbliċi kif ukoll minn dawk privati biex jiġu żgurati l-involviment attiv, l-appoġġ u s-sjieda taċ-ċittadini u l-komunitajiet lokali, u biex jiġi ġġenerat finanzjament addizzjonali biex tiġi appoġġjata t-tranżizzjoni lejn ekonomija b’livell baxx ta’ emissjonijiet ta’ karbonju. 1.2.
L-Ewropa ntlaqtet minn nirien fil-foresti u għargħar bla preċedent, li kkoinċidew ma’ nixfiet u mewġiet ta’ sħana li qatt ma kien hawn bħalhom.
Il-ġestjoni intelliġenti u sostenibbli tal-ilma tista’ ttejjeb bil-kbir il-kapaċità tal-UE li ttaffi u tiġġieled in-nirien u ssaħħaħ ir-reżiljenza kontra x-xita qawwija, l-għargħar u n-nixfiet. 1.3.
It-tibdil fil-klima u t-telfien tal-bijodiversità huma interkonnessi u jridu jiġu indirizzati flimkien.
It-telf tal-ħabitat, it-tniġġis, il-ħsad żejjed, u t-tixrid ta’ speċijiet invażivi jeħtieġ li jiġu indirizzati sabiex jiġi żgurat li l-ekosistemi naturali jiġu ppreservati u li jiġi ssodisfat ir-rwol soċjali u ekonomiku vitali tas-setturi bbażati fuq l-art. 1.4.
L-Istati Membri għandhom ifasslu oqfsa leġiżlattivi li jinċentivaw lill-bdiewa u lil dawk li jieħdu ħsieb il-foresti biex isegwu mudelli kummerċjali sostenibbli ġodda li jrawmu l-bijodiversità, japplikaw regoli dwar l-ekonomija ċirkolari u jiġġeneraw prattiki sostenibbli fil-produzzjoni tal-bijomassa.
Il-KESE jappella għal programmi nazzjonali ta’ restawr għall-artijiet mistagħdra ta’ kwalità għolja, u jqis li l-emissjonijiet tal-artijiet mistagħdra għandhom jitqiesu mill-aktar fis possibbli, u mhux biss mill-2026 ’il quddiem. 1.5.
Peress li l-mitigazzjoni tat-tibdil fil-klima hija sfida globali, il-KESE jqis li l-isforzi tal-UE jridu jiġu kkomplementati minn diskussjonijiet esterni effettivi mmirati dwar l-involviment globali immedjat, il-kondiviżjoni ġusta tal-piżijiet u l-kompetizzjoni ġusta. 1.6.
Il-KESE jappella għal promozzjoni wiesgħa ta’ prattiki agrikoli sostenibbli u appoġġ għalihom bħan-newba tal-għelejjel, l-irkupru tal-iskart organiku, l-agrikoltura ta’ preċiżjoni, il-permakultura eċċ.
L-art trid tiġi ġestita bir-reqqa fl-Istati Membri kollha, filwaqt li jiġi żgurat il-bilanċ tajjeb bejn il-kompetittività u s-sostenibbiltà, u jiġu pprovduti l-opportunitajiet ta’ finanzjament meħtieġa.
Il-KESE jilqa’ l-intenzjoni tal-Kummissjoni li tipproponi qafas regolatorju għall-assorbiment tal-karbonju fis-settur tal-biedja.